SELETUSKIRI

1.ETTEPANEKU TAUST

•Ettepaneku põhjused ja eesmärgid

Venemaa 24. veebruaril 2022 alustatud provotseerimata ja põhjendamatu sõjaline agressioon Ukraina vastu on äärmiselt rängalt kahjustanud Moldova Vabariigi (edaspidi „Moldova“) võimet kaubelda ülejäänud maailmaga, kuna Moldova eksport sõltus kauba vedamisest läbi Ukraina territooriumi ning Ukraina taristust, mis praeguseks ei ole suures osas kasutatav. Sellises keerukas olukorras on Moldova palunud liidul nii palju kui võimalik lihtsustada tingimusi, mis võimaldaks riigil suunata osa oma kaubandusest ülejäänud maailmaga ümber Euroopa Liitu, et veelgi süvendada kaubandussuhteid liiduga ning toetada riigi majandust. Selleks on vaja suurendada turu liberaliseerimist, eelkõige põllumajandustoodete puhul, mille suhtes kohaldatakse iga-aastaseid tollimaksuvabu tariifikvoote vastavalt ELi ja Moldova Vabariigi vahelise assotsieerimislepingu (millega luuakse põhjalik ja laiaulatuslik vabakaubanduspiirkond, edaspidi „assotsieerimisleping“) XV-A lisale.

Seepärast teeb komisjon ettepaneku võtta vastu Euroopa Parlamendi ja nõukogu määrus, millega kehtestatakse üheaastase kehtivusajaga ajutised kaubanduse liberaliseerimise meetmed täiendavate tollimaksuvabade kvootidena selliste põllumajandustoodete suhtes, mille puhul kehtivad praegu tollimaksuvabad tariifikvoodid.

Assotsieerimislepingu XV-A lisa kohaselt kohaldatakse tollimaksuvabu tariifikvoote seitsme Moldovast pärit põllumajandustoote suhtes. Need tooted on: tomatid, küüslauk, lauaviinamarjad, õunad, kirsid, ploomid ja viinamarjamahl. Moldova eksportis neist toodetest kahte (ploomid ja lauaviinamarjad) suures koguses kolmandate riikide turgudele, eelkõige Venemaale, Valgevenesse ja Ukrainasse. Nende toodete suhtes on asjakohane kehtestada täiendavad tollimaksuvabad kvoodid, et ajutiselt toetada algselt kõnealustele turgudele kavandatud müügi ümbersuunamist liitu, kui see on vajalik. Ülejäänud toodete (tomatid, küüslauk, õunad, kirsid ja viinamarjamahl) suhtes kehtestatud uued kvoodid koosneksid täiendavast tollimaksuvabast kogusest, mis on sama suur kui assotsieerimislepingus ette nähtud.

Nende ajutiste ja erakorraliste meetmetega toetatakse ja soodustatakse Moldovast liitu suunduvaid olemasolevaid kaubavooge ning toetatakse Moldova majandust. See on kooskõlas assotsieerimislepingu põhieesmärkidega luua tingimused tõhustatud majandus- ja kaubandussuheteks, et integreerida Moldova järk-järgult ELi siseturuga, ning aidata kaasa demokraatia tugevdamisele ja poliitilisele, majanduslikule ja institutsioonilisele stabiilsusele Moldovas.

Käesoleva määruse ettepanekuga ette nähtud kaubanduse liberaliseerimise meetmete võtmisel järgitakse assotsieerimislepingu artiklis 2 sätestatud kohustust, millega nähakse lepingu oluliste osadena ette demokraatia põhimõtete, inimõiguste ja põhivabaduste austamine ning massihävitusrelvade, nendega seotud materjalide ja nende kandevahendite leviku tõkestamine. Lisaks sellele kohustuvad lepinguosalised sama artikli alusel järgima eelkõige järgmisi üldpõhimõtteid: õigusriik ja hea valitsemistava, korruptsiooni, organiseeritud ja muu (sealhulgas riikidevahelise) kuritegevuse ning terrorismi vastane võitlus ning jätkusuutlik areng ning tõhus mitmepoolsus. Kaubanduse liberaliseerimise meetmete rakendamise tingimuseks on samuti nende oluliste osade ja üldpõhimõtete järgimine.

Lisaks on käesolevas ettepanekus sisalduvate kaubanduse liberaliseerimise meetmete eesmärk kooskõlas ELi toimimise lepingu artikli 207 lõikega 1 tagada, et liidu ühist kaubanduspoliitikat viiakse ellu kooskõlas ELi lepingu artiklis 21 sätestatud liidu välistegevuse põhimõtete ja eesmärkidega.